પરિવારનું જીવન રાતો-રાત બદલાઈ જાય છે. શાહિદના પિતા બિલાલ(મનોજ પાહવા)ની પણ ષડયંત્રમાં શામેલ હોવાની શંકાના આધારે ધરપકડ કરવામાં આવે છે. સન્માનિત વકીલ મુરાદ અલી મોહમ્મદને પણ આરોપી માનવામાં આવે છે. આ પરિવારને આતંકવાદી સાબિત કરવા માટે સરકારી વકીલ સંતોષ આનંદ(આશુતોષ રાણા) અને પોલીસ ઓફિસર દાનિશ જાવેદ(રજત કપૂર) કમર કસી લે છે. હવે મુરાદ અલી મોહમ્મદ પાસે પોતાને અને પરિવારને નિર્દોષ સાબિત કરવા અને સન્માન પાછું મેળવવા સિવાય કોઈ રસ્તો બાકી નથી રહેતો. તે પોતે જ પોતાનો કેસ લડવા તૈયાર થાય છે, પરંતુ કોર્ટમાં તેમની દેશભક્તિ અને તેમના મુસ્લિમ હોવાને કારણે જે પ્રકારના સવાલ ઉઠાવવામાં આવે છે, તેનાથી વિચલિત થઈને તે પોતાનો કેસ વહુ આરતીને લડવાનું કહે છે.